NARIADENIE KOMISIE (ES) č. 590/2006
z 12. apríla 2006,
ktorým sa mení a dopĺňa príloha II k nariadeniu Európskeho parlamentu a Rady (ES) č. 998/2003, pokiaľ ide o zoznamy krajín a území
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (1), a najmä na jeho články 10 a 21,
keďže:
(1)
Nariadením (ES) č. 998/2003 sa ustanovuje zoznam tretích krajín a území, z ktorých sa za predpokladu splnenia určitých požiadaviek môže povoliť premiestňovanie spoločenských zvierat.
(2)
Nariadením (ES) č. 998/2003, zmeneným a doplneným nariadením Komisie (ES) č. 592/2004 (2), sa stanovil predbežný zoznam tretích krajín.
(3)
Tento predbežný zoznam, ktorý už bol zmenený a doplnený niekoľkokrát, zahŕňa tretie krajiny a územia bez výskytu besnoty a tretie krajiny a územia, kde sa nezistilo, že riziko prenosu besnoty do Spoločenstva ako dôsledok premiestňovania spoločenských zvierat z týchto tretích krajín a území je vyššie ako riziko spojené s premiestňovaním medzi členskými štátmi.
(4)
Z informácií, ktoré poskytla Bosna a Hercegovina a Bulharsko, vyplýva, že riziko prenosu besnoty do Spoločenstva ako dôsledok premiestňovania spoločenských zvierat z týchto krajín je vyššie ako riziko spojené s premiestňovaním medzi členskými štátmi alebo s premiestňovaním z tretích krajín, ktoré sú už uvedené v nariadení (ES) č. 998/2003. Preto by sa tieto tretie krajiny mali zahrnúť do predbežného zoznamu tretích krajín a území, ktorý je stanovený v časti C prílohy II k nariadeniu (ES) č. 998/2003.
(5)
V záujme zrozumiteľnosti by sa mal zoznam krajín a území stanovený v nariadení (ES) č. 998/2003 nahradiť v celom rozsahu.
(6)
Nariadenie (ES) č. 998/2003 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha II k nariadeniu (ES) č. 998/2003 sa nahrádza textom v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. apríla 2006